Κοτόπουλο σαν blanquette
Η διάσημη blanquette γίνεται και αλλιώς! Η εξαιρετική μαγείρισσα Μάρω Πρεβελάκη βάζει κοτόπουλο στη θέση του βοδινού και γιαούρτι αντί για κρέμα γάλακτος σε αυτή την ελαφριά παραλλαγή του.
1 κιλό φιλέτο από στήθος κοτόπουλου, σε κομμάτια των 2 εκ., 1 ξερό κρεμμύδι, ψιλοκομμένο, 2 σκελίδες σκόρδο, ψιλοκομμένες, 1 κουτ. γλυκού κάρι, 2 πράσινες πιπεριές, ψιλοκομμένες, 2 κλωνάρια φρέσκο θυμάρι (ή 1/2 κουτ. γλυκού ξερό, τριμμένο), 100 ml λευκό ξηρό κρασί, 1 κουτ. σούπας μουστάρδα, 2-3 κουτ. σούπας γιαούρτι στραγγιστό, αγελαδινό, 1 κουτ. γλυκού βούτυρο αγελαδινό, 120 ml ελαιόλαδο, αλάτι, φρεσκοτριμμένο πιπέρι, μερικά φύλλα μαϊντανού, ψιλοκομμένα
Για να ετοιμάσουμε το κοτόπουλο σαν blanquette σε φαρδιά κατσαρόλα ρίχνουμε το ελαιόλαδο, το βούτυρο και 2-3 κουτ. σούπας νερό και προσθέτουμε το κρεμμύδι και τα σκόρδα. Τα σοτάρουμε-αχνίζουμε σε μέτρια φωτιά για λίγα λεπτά, μέχρι να σωθεί εντελώς το νερό.Προσθέτουμε το κοτόπουλο, το κάρι και τις πιπεριές και τα σοτάρουμε όλα μαζί, πάντα σε μέτρια φωτιά, μέχρι το κοτόπουλο να ροδίσει απαλά.Ρίχνουμε το θυμάρι και αλατοπίπερο και σβήνουμε με το κρασί.Αφήνουμε 1 λεπτό να εξατμιστεί το αλκοόλ, ρίχνουμε νερό ίσα να καλύψει τα υλικά και μαγειρεύουμε με κλειστή κατσαρόλα, σε μέτρια προς χαμηλή φωτιά, για 15 λεπτά ή μέχρι να μαλακώσει καλά το κοτόπουλο, αλλά να μη σκληρύνει.Προσθέτουμε τη μουστάρδα και ανακατεύουμε.Τέλος, ρίχνουμε το γιαούρτι, ανακατεύουμε καλά για να ομογενοποιηθεί η σάλτσα και αποσύρουμε από τη φωτιά.
Γιαούρτι,Κοτόπουλο